РЕГЛАМЕНТ ЗА ИЗПЪЛНЕНИЕ (ЕС) 2022/1991 НА КОМИСИЯТА

от 20 октомври 2022 година

за одобряване на дидецилдиметиламониевия хлорид като активно вещество за употреба в биоциди от продуктови типове 1 и 2 в съответствие с Регламент (ЕС) № 528/2012 на Европейския парламент и на Съвета

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, третата алинея от него,

като има предвид, че:

(1) С Делегиран регламент (ЕС) № 1062/2014 на Комисията (2) е установен списък на съществуващи активни вещества, които следва да бъдат оценени с оглед на евентуалното им одобряване за използване в биоциди. Този списък включва дидецилдиметиламониев хлорид.

(2) Дидецилдиметиламониевият хлорид е оценен за употреба в биоциди от продуктов тип 1 („Биоциди за човешка хигиена“) и продуктов тип 2 („Дезинфектанти за обществена зона и за зони за обществено здраве и други биоциди“), определени в приложение V към Директива 98/8/ЕО на Европейския парламент и на Съвета (3), които отговарят съответно на продуктови типове 1 и 2, определени в приложение V към Регламент (ЕС) № 528/2012.

(3) За докладваща държава членка беше определена Италия и на 10 септември 2012 г. нейният оценяващ компетентен орган представи на Комисията доклада за оценка заедно със своите заключения. След представянето на доклада за оценка бяха проведени обсъждания по време на технически срещи, организирани от Европейската агенция по химикали („Агенцията“).

(4) От член 90, параграф 2 от Регламент (ЕС) № 528/2012 следва, че веществата, за които оценяването от страна на държавите членки е приключило към 1 септември 2013 г., следва да бъдат оценявани съгласно разпоредбите на Директива 98/8/ЕО.

(5) Съгласно член 75, параграф 1 от Делегиран регламент (ЕС) № 528/2012 Комитетът по биоцидите изготвя становището на Агенцията относно заявленията за одобряване на активни вещества. На 2 декември 2021 г. Комитетът по биоцидите прие становищата на Агенцията в съответствие с член 7, параграф 2 от Делегиран регламент (ЕС) № 1062/2014 (4), като взе предвид заключенията на оценяващия компетентен орган.

(6) Съгласно тези становища може да се очаква, че биоцидите от продуктови типове 1 и 2, които съдържат дидецилдиметиламониев хлорид, отговарят на изискванията на член 5, параграф 1, букви б), в) и г), във връзка с член 10, параграф 1 от Директива 98/8/ЕО, при условие че са спазени определени изисквания, свързани с тяхната употреба.

(7) Като се вземат предвид становищата на Агенцията, е целесъобразно дидецилдиметиламониевият хлорид да бъде одобрен като активно вещество за употреба в биоциди от продуктови типове 1 и 2 при спазване на определени условия.

(8) Преди дадено активно вещество да бъде одобрено, следва да се предвиди разумен срок, в който заинтересованите страни да имат възможност да предприемат подготвителните мерки, необходими за спазването на новите изисквания.

(9) Мерките, предвидени в настоящия регламент, са в съответствие със становището на Постоянния комитет по биоцидите,

ПРИЕ НАСТОЯЩИЯ РЕГЛАМЕНТ:

Член 1 Дидецилдиметиламониевият хлорид се одобрява като активно вещество за употреба в биоциди от продуктови типове 1 и 2 при спазване на условията, посочени в приложението.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 октомври 2022 година. За Комисията Председател Ursula VON DER LEYEN

(1) ОВ L 167, 27.6.2012 г., стр. 1.

(2) Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

(3) Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

(4) Biocidal Products Committee Opinions on the applications for approval of the active substance didecyldimethylammonium chloride (Становища на Комитета по биоцидите относно заявленията за одобрение на активното вещество дидецилдиметиламониев хлорид); Продуктови типове: 1 и 2; ECHA/BPC/311/2021 и ECHA/BPC/312/2021, приети на 2 декември 2021 г.